Ohranjen je načrt preureditve Lontovža iz leta 1812, ki je predvideval ureditev sodne palače, ki pa ni bila izvedena. Potres leta 1895 je tudi to stavbo poškodoval. Trakt proti Gosposki ulici so morali porušiti, fasado proti Novemu trgu pa obnoviti, takrat je stavba pridobila bolj klasicističen videz. Leta 1903 je v prostorih Lontovža dobila mesto Kmetijska družba, kasneje pa Akademija znanosti in umetnosti, ki je bila ustanovljena leta 1938. V njej je med drugo svetovno vojno v letih 1941 in 1942 deloval tudi Radio Kričač, o čemer priča spominska plošča na fasadi.